  Informácia o odstraňovaní duplicitného vlastníctva evidovaného v katastri nehnuteľností v Slovenskej republike
I. Kataster nehnuteľností ako podklad pre nakladanie s nehnuteľnosťami
Kataster nehnuteľností (ďalej len „kataster“) je v súčasnosti vnímaný ako jeden z najvýznamnejších verejných registrov. Úlohou katastra je (okrem iných) poskytovať hodnoverné a spoľahlivé údaje o nehnuteľnostiach a právach k nehnuteľnostiam. Aby mohol kataster plniť túto úlohu, musí obsahovať korektné údaje o nehnuteľnostiach a právach k nehnuteľnostiam – iba v takomto prípade môže byť spoľahlivým základom pre nakladanie s nehnuteľnosťami. 

II. Zápis duplicity vlastníctva v katastri 
Obzvlášť negatívnym javom spojeným s evidenciou práv k nehnuteľnostiam vo verejnom registri, resp. verejnom zozname je duplicitný zápis vlastníctva k nehnuteľnosti v katastri, niekedy nesprávne označovaný aj ako „duplicita vlastníctva“. V odbornej literatúre sa evidencia duplicity vlastníctva v katastri definuje ako „stav, pri ktorom sú v katastri nehnuteľností ako výluční vlastníci tej istej nehnuteľnosti zapísané dve, resp. viacero osôb.“ (FEČÍK, M: Formálna a materiálna publicita katastra nehnuteľností; Justičná revue, 63, 2011, č. 1, s. 45). O zápis duplicity vlastníctva v katastri ide aj vtedy, ak „pri podielovom spoluvlastníctve je súčet evidovaných spoluvlastníckych podielov väčší ako celok (1/1).“ (FEČÍK, M: Formálna a materiálna publicita katastra nehnuteľností; Justičná revue, 63, 2011, č. 1, s. 45). Zápis duplicity vlastníctva sa môže týkať celej nehnuteľnosti alebo len jej určitej časti, pričom spravidla ide o zápis duplicity vlastníctva k pozemku. Tento problém nie je slovenskou špecialitou, ale vyskytuje sa napríklad aj v českej katastrálnej praxi. 
V súvislosti s problematikou zápisu duplicity vlastníctva v katastri poznamenávame, že vzhľadom na skutočnosť, že vznik, zmena a zánik práv k nehnuteľnostiam nie je vždy viazaný na zápis práva do katastra podľa právnej úpravy de lege lata, resp. podľa právnej úpravy platnej najmä v období rokov 1951 až 1992, môže nastať aj situácia, že vlastnícke právo k nehnuteľnosti bude svedčiť tretej osobe, ktorá vôbec nie je zapísaná v katastri. 
III. Historicko-právne príčiny zápisu duplicity vlastníctva v katastri nehnuteľností
Duplicitný zápis vlastníctva v katastri je dôsledkom najmä právnej úpravy vzniku, zmeny a zániku vecných práv k nehnuteľnostiam a právnej úpravy evidencie nehnuteľností a práv k nehnuteľnostiam (resp. experimentovania zákonodarcu s rôznymi modelmi právnej úpravy v tejto oblasti) v období rokov 1951 až 1992, kedy zápisy do pozemkovej knihy a v období od 1.4.1964 do evidencie nehnuteľností mali len evidenčné účinky, pričom právne predpisy neoznámenie vzniku, zmeny alebo zániku práva k nehnuteľnosti orgánu spravujúcemu pozemkovú knihu, resp. evidenciu nehnuteľností nesankcionovali žiadnymi bezprostredne negatívnymi dôsledkami pre vlastníkov nehnuteľností. Opomenúť v tejto súvislosti nemožno ani jednu z úloh socialistického občianskeho práva, a to úlohu „odnaučiť ľudí vlastníckym návykom, resp. zbaviť ich potreby vlastniť majetok.“ Dôsledkom zmieneného ideového prístupu k vlastníckemu právu, resp. k vlastníctvu majetku bolo zanedbávanie dôslednej evidencie vlastníckych vzťahov k nehnuteľnostiam. Z historicko-právneho hľadiska poukazujeme aj na nepriaznivý stav pozemkovej knihy na Slovensku pred rokom 1950 a nedôverčivý prístup verejnosti k inštitútu pozemkovej knihy. 
Podľa právnej úpravy de lege lata, ak je vlastnícke právo k nehnuteľnosti zapísané na liste vlastníctva a na vykonanie záznamu je predložená ďalšia verejná listina alebo iná listina, ktorá nevychádza z údajov katastra, okresný úrad, katastrálny odbor nevykoná záznam a vráti verejnú listinu alebo inú listinu tomu, v koho prospech právo k nehnuteľnosti svedčí podľa listiny, alebo tomu, kto ju predložil a vyzve dotknuté osoby, aby uzavreli dohodu alebo podali na súde návrh na určenie práva k nehnuteľnosti. Ustanovenie § 36a katastrálneho zákona teda nepripúšťa vykonanie zápisu vlastníka do katastra formou záznamu, ak by vykonaním zápisu malo dôjsť k vzniku zápisu duplicity vlastníctva k nehnuteľnosti v katastri. 
Istý počet duplicít vznikol aj na základe poskytovania nesprávnych informácií z katastra a následného zápisu listín spísaných na podklade nekorektne poskytnutých informácií z katastra. K tomuto javu prispievala aj často sa meniaca legislatíva, ktorá v rôznom období rôznym spôsobom pristupuje k evidovaniu duplicitného vlastníctva. Aj napriek súčasne platnej právnej úprave (§ 36a katastrálneho zákona) boli v praxi identifikované prípady, keď bol vykonaný zápis duplicity. Relevantné právne predpisy vytvárajú minimálny priestor na to, aby orgán verejnej správy mohol napraviť svoje pochybenie, ktoré eventuálne viedlo k vzniku duplicity vlastníctva a následne aj k jeho zápisu do katastra.
Najčastejšie dôvody vzniku duplicít sú:
· vyznačovanie poznámky o spochybnení hodnovernosti údajov katastra aj v prípadoch, ktoré nie sú duplicitami,

· obvod projektu pozemkových úprav nerešpektuje existujúce vlastnícke vzťahy, evidované v katastri a zasahuje do nich, čím vznikajú duplicity, prípadne medzery (územie nikoho),

· nesprávne identifikácie právneho stavu v geometrických plánoch (stav vektorovej mapy určeného operátu nie je správne identifikovaný na vektorovú katastrálnu mapu),
· osobitná evidencia rozhodnutí o povolení vkladu k dielom parciel a následný prevod, 
· zakladanie tzv. „hluchých“ listov vlastníctva (čiže listov vlastníctva, na ktorých nebola evidovaná majetková podstata) v období účinnosti zákona č. 22/1964 Zb. o evidencii nehnuteľností, 

· listina je vyhotovená na základe nekorektného technického podkladu,
· hranice pozemkov neboli určené s dostatočnou presnosťou v štátnom referenčnom systéme, 

· práca s analógovými mapami v období, keď katastrálna mapa nebola plne digitalizovaná, čo komplikovalo zabezpečenie korektnej nadväznosti obsahu katastrálnej mapy a presného identifikovania polohy pôvodných nehnuteľností na reálne pozemky katastra nehnuteľností,
· omyly vyplývajúce z nedokonalosti a faktickej rôznorodosti a zložitosti predchádzajúcich pozemkových evidencií – 1/7 územia SR je pokrytá mapami bez matematického základu (tzv. krokárske náčrty).
Je dôležité pripomenúť, že merania z dnešného pohľadu v nevyhovujúcej kvalite boli v súlade s dobovými predpismi a možnosťami meračskej techniky. 
Osobitným zdrojom chýb sú nekorektne spracované, prípadne nekorektne zapísané Zjednodušené registre pôvodného stavu (ZRPS) a Registre obnovenej evidencie pozemkov (ROEP). Ide o katastrálne územia, v ktorých mapa určeného operátu nebola vyhotovená na matematickom základe – krokársky náčrt. Hlavným zdrojom chýb pri tejto činnosti boli vypnuté kontroly pri zápise ROEP a nerešpektovanie identifikácií právneho stavu zo zapísaných geometrických plánov na majetkoprávne vysporiadanie. 
V súčasnosti pri kontrole súladu súboru popisných informácií katastra (SPI) a súboru geodetických informácií katastra (SGI) bol identifikovaný problém, ak parcela je zapísaná na liste vlastníctva, ale nie je zobrazená v žiadnej mape. Tieto prípady vznikli napríklad tak, že na parcely boli vydané prídelové listiny bez grafického podkladu. V mnohých prípadoch boli tieto parcely predmetom ďalších právnych úkonov. Tento postup zároveň svedčí o tom, že pri právnych úkonoch sa v minulosti nie vždy kontrolovala existencia dotknutej parcely v SGI. 
Ďalším problémom je, ak parcely registra E v celosti prešli do registra C (v registri E zanikli), ale v mape určeného operátu nezanikli. Výsledkom sú parcely zapísané na liste vlastníctva, ktoré nie sú zobrazené v žiadnej mape, prípadne sú predmetom právnych listín parcely resp. časti parciel, ktoré už v skutočnosti zanikli. Na odstránenie takýchto nedostatkov a chýb nie je stanovený jednoznačný postup.   
IV. Kvantifikácia zápisov duplicity vlastníctva v katastri 
Štatistické údaje o výskyte duplicít v SR sú uvedené v tabuľke č. 1. Najviac duplicít eviduje žilinský kraj, pričom oproti roku 2010 sa ich počet zdvojnásobil. V mnohých prípadoch ide o  tzv. skryté duplicity t. j. o duplicity, ktoré vznikli v minulosti, ale identifikované boli až po kompletnej digitalizácii popisných a geodetických informácií a spustení príslušných kontrolných mechanizmov Skryté duplicity, prípadne nesúlady sú v súčasnosti odhaľované aj pri preberaní parciel určených geodeticky do súboru geodetických informácií, keď je zistená dva krát evidovaná tá istá vlastnícka hranica. 
Tabuľka č. 1

Prehľad o evidovaní duplicitného vlastníctva v katastri nehnuteľností v Slovenskej republike
	Dátum
	PA
	VL

	31.12.2010
	1262
	28463

	31.12.2011
	1277
	32022

	31.12.2012
	1355
	35782

	31.12.2013
	1474
	41199

	31.12.2014
	1576
	49181

	31.12.2015
	1619
	51935

	
	
	

	Legenda:
	
	

	PA-  parcela registra  C KN

	VL- vlastník
	


Okrem týchto prípadov možno nepriamo medzi duplicitné zaradiť aj parcely evidované v súbore popisných informácií bez existencie v mape a naopak. Štatistiku výskytu takýchto parciel uvádza tabuľka č. 2.
Tabuľka č. 2

Prehľad výskytu parciel chýbajúcich v súbore popisných alebo v súbore geodetických informácií katastra nehnuteľností

Celkový počet parciel v SGI k 30. 04.  2016: 7 554 675

	Stav ku:
	chýba v SPI
	chýba v SGI
	
	

	30.4.2016
	
	
	
	

	Kraj: Bratislavský
	169
	735
	
	

	Kraj: Trnavský
	28
	30
	
	

	Kraj: Trenčiansky
	43
	218
	
	

	Kraj: Nitriansky
	45
	329
	
	

	Kraj: Žilinský
	101
	648
	
	

	Kraj: Banskobystrický
	53
	137
	
	

	Kraj: Prešovský
	72
	207
	
	

	Kraj: Košický
	39
	158
	
	

	spolu:
	550
	2462
	3012
	


Vznik nových duplicít spôsobených pri súčasne nastavenej technológii merania zmien pre kataster nehnuteľností a aktualizácie katastrálnych máp je minimalizovaný. Hlavným dôvodom sú merania s využitím globálnych navigačných satelitných systémov a existencia Transformačnej služby, ktorá zabezpečuje transformáciu súradníc do súradnicového systému katastra nehnuteľností. Prakticky to znamená, že výsledky takýchto meraní sú jednoznačné a kedykoľvek rekonštruovateľné v teréne. Digitálne prostredie zároveň umožňuje aplikáciu dôsledných kontrolných mechanizmov zabraňujúcich vnášaniu nekorektných údajov do katastrálnych máp.
V. Dôsledky zápisu duplicity vlastníctva v katastri 
Zápis duplicity vlastníctva v katastri má pre dotknuté fyzické osoby a právnické osoby závažné negatívne dôsledky. Ak je v katastri zapísaná duplicita vlastníctva k nehnuteľnosti, okresný úrad, katastrálny odbor je v konaní o návrhu na vklad povinný na túto skutočnosť prihliadať s tým, že vklad práva do katastra nemôže povoliť, kým nie je otázka vlastníctva, resp. existencie pozemku vyriešená. Podľa súdnej praxe je totiž duplicitný zápis vlastníckeho práva k nehnuteľnosti, alebo jej časti nesporne takou skutočnosťou, ktorá bráni nakladaniu s nehnuteľnosťou a teda i prevodu vlastníckeho práva k nej (napr. rozsudok Krajského súdu v Nitre zo dňa 24.11.2009, sp. zn. 11S/39/2009). Zápis duplicity vlastníctva v katastri tak môže predstavovať vážne komplikácie v súvislosti s realizáciou významných investícií. Zároveň možno konštatovať, že zápis duplicity vlastníctva v katastri výrazne sťažuje možnosť nakladať s nehnuteľnosťou – sťažuje, resp. v istom zmysle znemožňuje nielen prevod dotknutej nehnuteľnosti, ale napríklad aj možnosť jej zaťaženia vecným bremenom, či záložným právom.  

VI. Možnosti odstránenia zápisu duplicity vlastníctva v katastri de lege lata a úvahy de lege ferenda
Zápis duplicity vlastníctva v katastri je možné odstrániť buď vkladom na základe dohody osôb, ktoré sú v katastri evidované ako duplicitní vlastníci alebo záznamom na základe rozsudku súdu, ktorým súd určí, že žalobca je vlastník, alebo že žalovaný nie je vlastníkom, alebo ktorým z meritórnych dôvodov zamietne žalobu žalobcu o určenie, že žalobca je vlastníkom nehnuteľnosti. Obidve možnosti odstránenia evidencie duplicity vlastníctva v katastri majú z hľadiska dotknutých osôb určité negatíva. Nevýhodou vyššie uvedenej dohody je, že zápis práva do katastra na jej základe sa vykonáva vkladom a za návrh na vklad je potrebné zaplatiť správny poplatok. Ako nevýhoda konania o pozitívne určenie vlastníckeho práva alebo o negatívne určenie, že žalovaný nie je vlastníkom, sa javí možná finančná nákladnosť a časová zdĺhavosť súdneho konania, pričom ďalšou negatívnou stránkou takéhoto spôsobu riešenia zápisu duplicity vlastníctva v katastri je nejednotnosť súdnej praxe v rozhodovaní o náhrade trov konania v týchto sporoch.  Pre vlastníkov nehnuteľností, ktorým vzniklo duplicitné vlastníctvo by bolo silnou motiváciou na uzavretie dohody oslobodenie návrhu na vklad od správneho poplatku.
Odstraňovanie zápisov duplicity vlastníctva v katastri je v súčasnosti pomerne zložité. Duplicitne evidovaní vlastníci totiž často nemajú záujem na vyriešení tohto stavu a okresný úrad, katastrálny odbor v zmysle právnej úpravy de lege lata nemôže iniciovať začatie konania, v ktorom by sa vyriešila otázka, ktorý z duplicitne evidovaných vlastníkov je „skutočným“ vlastníkom nehnuteľnosti, a ani nemôže sám spravidla odstrániť zápis duplicity vlastníctva v katastri.
Úrad geodézie, kartografie a katastra Slovenskej republiky počítal so zavedením právnej úpravy, ktorá by umožnila orgánu verejnej správy, ktorý spravuje kataster, v konaní o oprave chyby odstrániť zápis duplicity vlastníctva v katastri v prípade súhlasu dotknutých osôb, a to v nadväznosti na rozhodnutie o oprave chyby v katastrálnom operáte. Proti takémuto rozhodnutiu malo byť prípustné odvolanie a taktiež malo byť toto rozhodnutie preskúmateľné súdom.
Ukazuje sa ako nevyhnutné, zaviesť legislatívnu úpravu, ktorá by umožnila odstrániť duplicitu, ktorá vznikla nesprávnym postupom orgánov katastra nehnuteľností mnohokrát bez vedomia samotných vlastníkov. V týchto prípadoch je neprípustné prenášať zodpovednosť na vlastníkov nehnuteľnosti a odkazovať ich na súdne konanie, čo sa v súčasnosti deje.
V záujme zjednodušenia postupu a zníženia nákladov fyzických osôb a právnických osôb pri odstraňovaní zápisu duplicity vlastníctva v katastri vypracuje Úrad geodézie, kartografie a katastra Slovenskej republiky návrh novely zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov. Predmetnou novelou katastrálneho zákona sa ustanoví kompetencia orgánov štátnej správy na úseku katastra opraviť: 
a) údaj katastra o duplicitnom vlastníctve, ak s tým súhlasia všetky osoby zapísané v katastri ako vlastníci a iné osoby, ktorým svedčí vlastnícke právo k tej istej nehnuteľnosti podľa verejnej listiny alebo inej listiny a nie sú zapísaní v katastri ako vlastníci tejto nehnuteľnosti,
b) údaje zapísané v katastri na základe listiny vyhotovenej z chybných podkladov okresného úradu, 
c) údaje katastra zapísané na základe rozhodnutia o schválení ROEP, ak sa zistila chyba v údajoch po lehote podľa osobitného predpisu,

d) údaje katastra, ktoré vznikli vyhlásením platnosti obnoveného katastrálneho operátu, ak sa zistila chyba v údajoch po vyhlásení platnosti obnoveného katastrálneho operátu,
e) údaje o duplicitnom vlastníctve, ak na liste vlastníctva je evidovaná parcela bez jej obrazu v mape a ani vlastníci nevedia v teréne ukázať hranice resp. polohu pozemku,

f) údaje o duplicitnom vlastníctve, ak je jednoznačne preukázané, že evidovaná výmera pozemku nie je v súlade s reálnym stavom v teréne, ktorý sa od pôvodného merania nezmenil – tzv. „výmerová duplicita“,

g) nesúlad v evidovaní vlastníckej hranice (v katastri sú evidované dva priebehy spoločnej hranice), ktorý vznikol v čase analógových podkladov; v súčasnosti, keď sú všetky katastrálne mapy digitálne už nesmie vzniknúť – tzv. „duplicita v evidovaní hranice pozemku“.
V uvedených prípadoch orgány katastra vedia preukázať a rozhodnúť, komu svedčí právo, z tohto dôvodu by bolo vhodné ustanoviť pri novelizácii katastrálneho zákona oprávnenie okresného úradu, katastrálneho odboru opraviť údaje katastra aj bez súhlasu dotknutých osôb. Pokiaľ by vlastníci s rozhodnutím okresného úradu, katastrálneho odboru nesúhlasili, môžu sa domáhať svojich práv cestou súdu.
Predmetnou novelou katastrálneho zákona by sa vytvorili podmienky na odbremenenie súdov od sporov týkajúcich sa zápisu duplicity vlastníctva v katastri. Zároveň by touto novelou došlo k efektívnemu odstraňovaniu nepresností v údajoch katastra zo strany správneho orgánu. Navrhované opatrenia by sa vzťahovali na duplicitné aj multiplicitné vlastníctvo evidované v katastri nehnuteľností.
V praxi sa javí ako žiaduce aplikovať obdobný mechanizmus opravy údajov aj na opravu chybne určenej výmery evidovanej na liste vlastníctva. Ide o špeciálne prípady, keď geodetickým zameraním je preukázané, že napriek tomu, že priebeh hraníc v teréne sa nezmenil, v katastri nehnuteľností je nesprávne evidovaná výmera pozemku. Aj keď tieto prípady nenapĺňajú príznaky duplicity, oprava chyby by výrazne zjednodušila nápravu a zosúladenie evidovaných údajov so situáciou v teréne.
VII. Záver. Spoločenská požiadavka na odstránení zápisu duplicity vlastníctva v katastri 
Vzhľadom na vyššie uvedené je zjavné, že je celospoločenský záujem na odstránení, resp. odstraňovaní zápisu duplicity vlastníctva v katastri a na vytvorení právnej úpravy, ktorá by efektívne bránila vykonaniu zápisov do katastra, ktorých dôsledkom by bol zápis duplicity vlastníctva v katastri. Úrad geodézie, kartografie a katastra Slovenskej republiky bude vyvíjať maximálne úsilie za účelom presadenia takejto právnej úpravy. Zároveň Úrad geodézie, kartografie a katastra Slovenskej republiky zdôrazňuje, že nemá ambíciu rozhodovať v konaní o oprave chyby o určení vlastníckeho práva.

